Kim Edberg Andersen (NB), 2023-12-14:
Tak, formand.
Jeg kunne da godt have nappet den ordførertale for Alternativet også.
Der skulle ikke have været noget.
Jeg ville rigtig gerne støtte det, men som fru Susie Jessen også selv siger, er tallet jo taget sådan lidt ud fra, at det er det, det er vokset med.
Danmarksdemokraterne kommer ikke til at stå alene; så sympatistøtter jeg dem om ikke andet.
Men jeg går faktisk ind for, at vi laver en beretning på det her.
For jeg tror faktisk, der er en ret bred enighed om, at der er en problematik her, som vi skal have kigget på.
Sådan som jeg læser det, kommer det ud af det, som jeg også selv kender.
Vi hører meget om alle de her ting, der skal ændres og flyttes, og at vi skal regne med at miste nogle arbejdspladser.
Når de snakker om, at 25 pct. af landbruget nedlægges, siger de, at der ikke må mistes arbejdspladser i Danmark, og når man så er politiker, ved man godt, at det ikke er ude ved os.
Så må landmændene dø, og så laver vi en offentligt ansat herinde i København.
Det skaber en bekymring.
Jeg hører faktisk også, at ministeren siger, at vi skal lave noget nogle nye steder.
Så vi, der ikke er så heldige at have adresse herinde i København, har nok en idé om, at man har en tendens til at lave sådan lidt ananas i egen juice, når man laver statslige arbejdspladser.
Så laver man dem altid i København, for det er nemmest, og man kender sådan lidt hinanden, og man kan finde en, der bor lige henne om hjørnet.
Det vil sige, at hvis man gik ind for millimeterdemokrati, mangler jeg 180 statslige arbejdspladser i Rebild Kommune.
Det er ikke, fordi jeg ønsker dét, for jeg er borgerlig.
Jeg vil faktisk rigtig gerne have, at vi får 180.000 færre, så dem kan vi godt finde i samme hug.
Så finder vi 190.000, og de 10.000 flytter vi til Udkantsdanmark.
Det er bare sagt, i tilfælde af at Socialdemokraternes ordfører er bekymret for, at jeg ikke går ind for en god borgerlig politik med færre ansatte i det offentlige, for det gør jeg stadig væk.
Men det er en reel problematik.
Som vi hørte hr. Hans Christian Schmidt sige, bliver folk selvfølgelig sure, hvis vi tager deres arbejdspladser og flytter til Sønderjylland.
Selvfølgelig gør de det.
Det ville jeg også blive, hvis de tog min arbejdsplads, selvfølgelig ville jeg det.
Men det betyder jo ikke, at arbejdet ikke kan laves, for det har et langt liv på arbejdsmarkedet lært mig: Der er ingen, der er uundværlige – ingen.
Man kan altid finde en, der kan lave det samme, som man selv kan, og ofte kan de det lidt bedre, så derfor skal vi alle sammen stramme os lidt an hver dag.
Derfor er det jo også træls at høre en regering, som er hoppet fra at sige, at de vil udflytte, til at sige, at det kun er de nye.
Jeg tror, det er Moderaternes dårlige indflydelse på dem.
Ordføreren startede jo selv ud på talerstolen med at sige, at alt, hvad der er sket for mere end 3 måneder siden, kan vi ikke huske længere.
Det husker jeg jo stadig væk, og det er mere end 3 måneder siden, det blev sagt.
Det er nok Moderaternes politik, og derfor tror jeg, de har en dårlig indflydelse på regeringen.
Jeg tror faktisk godt, han vil have flere statslige arbejdspladser udflyttet, og jeg tror, der er nogle problemstillinger.
Der kan vi jo så gå over til Nye Borgerlige og lige finde nogle af de offentligt ansatte, så tror jeg, vi frigør 100 mia. kr.
Så vi kan godt finde de 150 mio. kr.
Men hvorom alting er, sagde ministeren også, at han kunne lave en evaluering, og dem har jeg som nyt folketingsmedlem fundet ud af er gratis.
Så vi laver en evaluering af området og finder ud af det, og så finder vi en god løsning, som faktisk om nogle ganske få år viser, at vi mener det her, og at vi rent faktisk begynder at flytte noget ud, ikke til Odense og Aarhus, men jeg snakker Lemvig, Støvring og Karup – ud, hvor det her betyder noget.
For det kan godt være, at vi snakker lidt sjovt, og det ved jeg I synes jeg gør nogle gange, men nogle af os har faktisk både læst en bog og taget en uddannelse.
Det kan godt lade sig gøre, som hr. Hans Christian Schmidt sagde, at have en statslig arbejdsplads uden for de store byer.
Tak for ordet.